**Zbornik Pravnog fakulteta u Zagrebu**

Recenzijski postupak – upute recenzentima

Primljeni se rad nakon predaje za objavu prvo razmatra od strane uredništva glede ispunjavanja svih formalnih pretpostavaka te odgovara li tematski Zborniku Pravnog fakulteta u Zagrebu. Ako je tema rada izvan znanstvenog područja objave radova u Zborniku ili ako je na temelju preliminarnog pregleda jasno da rad kvalitetom ne odgovara kriterijima za objavu, rad će biti odbačen bez uzimanja u recenzentski postupak. Ako rad zadovoljava formalne pretpostavke i minimalne sadržajne pretpostavke, bit će izvršena provjere u programu PlagScan te će urednici poduzeti sve potrebne mjere kako bi se osiguralo ispunjenje i održavanje etičkih načela tijekom cijelog postupka, kao i glede svih uključenih strana u postupak.

Nakon preliminarne provjere, i njezina uspješnog dovršenja, rad se šalje na recenziju dvama recenzentima uz recenzentski obrazac, pri čemu se posebno pazi na očuvanje tajnosti informacija i anonimnosti autora i recenzenata, u skladu s principom recenziranja „two double-blind peer reviews“. Recenzenti se, nakon konzultacija unutar uredništva, biraju iz reda istaknutih stranih i domaći znanstvenika. Prilikom izbora recenzenata se također pazi na održanje etičkih načela.

Recenzenti se prihvatom rada na recenziju obvezuju pripremiti recenziju u zadanom roku te u skladu sa svim znanstvenim i etičkim načelima. U recenzentskom obrascu su navedene glavne točke i pitanja na koja recenzenti trebaju odgovoriti i osvrnuti se. Također je predviđen dodatni prostor za opće komentare, dok recenzenti mogu svoje komentare i preporuke te naznake potrebnih izmjena i dopuna napisati i u samom dokumentu s radom. Nakon povratka dokumenta, on se provjerava i anonimizira kako ne bi bilo moguće utvrditi identitet recenzenta. U slučaju da je recenzija prekratka ili nedovoljno argumentirana, urednici mogu zatražiti njezinu dopunu i proširenje. U suprotnom, recenzija može biti odbijena.

Recenzent može preporučiti prihvat rada za objavu, uz prijedlog kategorizacije, naznačiti da se rad može objaviti tek nakon izmjena i dopuna, koje su pojašnjenje u recenzentskom obrascu, ili preporučiti da rad nije za objavu. U slučaju jedne negativne recenzije, rad se šalje na treću recenziju, dok se u slučaju dvije negativne recenzije odbija.

U slučaju da su obje recenzije pozitivne, rad se prihvaća za objavu te se prihvaćeni radovi razvrstavaju u sljedeće kategorije:

1) izvorni znanstveni rad – rad koji se odlikuje izvornošću zaključaka ili iznosi prethodno neobjavljene izvorne rezultate znanstveno koncipiranog i provedenog istraživanja

2) pregledni znanstveni rad – rad koji sadržava temeljit i obuhvatan kritički pregled određene problematike, no bez veće izvornosti rezultata

3) prethodno znanstveno priopćenje – rad koji sadržava prve rezultate istraživanja u tijeku, koji poradi aktualnosti zahtijevaju brzo objavljivanje, no bez razine obuhvatnosti i utemeljenosti koji se zahtijevaju za znanstveni rad te

4) stručni rad – rad koji sadržava znanja i iskustva relevantna za određenu struku, ali nema obilježja znanstvenosti.